b'\n_START_ARTICLE_\nOlav Thon\n_START_SECTION_\nTidlige \xc3\xa5r\n_START_PARAGRAPH_\nOlav Thon vokste opp p\xc3\xa5 g\xc3\xa5rden S\xc3\xb8ndre Thon i \xc3\x85l i Hallingdal sammen med tre eldre s\xc3\xb8sken. Foreldrene hans var Sevat (Sigvart) Embrikson (Engebretsen) (1880\xe2\x80\x931973) og Margit Engebretsdatter Dok (1888\xe2\x80\x931980), gift 1913 (Str\xc3\xb8ms\xc3\xb8)._NEWLINE_Thon ville opprinnelig studere medisin, men da den andre verdenskrig br\xc3\xb8t ut ville ikke foreldrene at han skulle reise utenlands. Isteden ble det pelsdyroppdrett hjemme p\xc3\xa5 g\xc3\xa5rden og kj\xc3\xb8p og salg av skinn i Hallingdal. For \xc3\xa5 selge skinn ble det etablert kontakt med pelshandlere i Oslo. To r\xc3\xb8drevskinn som han solgte for 600 kroner, for \xc3\xa5 skaffe startkapital danner for\xc3\xb8vrig hovedmotivet i Olav Thon Gruppens logo.\n_START_SECTION_\nHandel og eiendom\n_START_PARAGRAPH_\nEtt \xc3\xa5r etter f\xc3\xb8rste reise til Oslo kj\xc3\xb8pte han sin f\xc3\xb8rste butikk p\xc3\xa5 Majorstuen (Volvat pels). Etter en tid flyttet Thon virksomheten til sentrum av Oslo.  Mens han drev butikk studerte han ved Handelsskolen. I 1946\xe2\x80\x931947 begynte import/eksport for fullt av all slags pelsverk.  _NEWLINE_Thons karriere innen eiendomsutvikling begynte i Oslo i 1942. I 1950 kj\xc3\xb8pte han Karl Johans gate 5\xe2\x80\x937, det som i dag er kjent som Arkaden. for 1,7 millioner kroner._NEWLINE_I 1970 investerte Olav Thon 35 millioner kroner i ett skip og tapte femti millioner kroner. P\xc3\xa5 70-tallet var det krise i shipping og Str\xc3\xb8mmen St\xc3\xa5l gikk konkurs. Industrilokalet som da ikke hadde interessenter ble kj\xc3\xb8pt av Thon uten at han hadde noen planer for videre bruk. Thon og den amerikanske ambassad\xc3\xb8ren lanserte etter en stund konseptet som senere skulle bli til Str\xc3\xb8mmen Storsenter. I intervju med Niels Chr. Geelmuyden i 1988 fortalte Thon at han innhentet approbasjon og byggekort fra myndighetene etter \xc3\xa5 ha forelagt dem sine planer om \xc3\xa5 skaffe fem hundre arbeidsplasser i gamle Str\xc3\xb8mmen St\xc3\xa5l.  Han ble deretter politianmeldt for \xc3\xa5 ha p\xc3\xa5begynt arbeidet uten etableringsl\xc3\xb8yve og ble b\xc3\xb8telagt med 75\xc2\xa0000 kroner.  _NEWLINE_Thon ble i 2007 listet med en formue p\xc3\xa5 20,8 milliarder kroner av Kapital, noe som gj\xc3\xb8r han til Norges 3. rikeste person, bak John Fredriksen og Stein Erik Hagen._NEWLINE_Thon bekjentgjorde p\xc3\xa5 en pressekonferanse 12. september 2008 at han gir bort mindre deler av milliardarven til realfaglig forskning, anslagsvis inntil 50-100 millioner kroner \xc3\xa5rlig, som vil utgj\xc3\xb8re 0.2-0.4\xc2\xa0% \xc3\xa5rlig av totalformuen. Dette vil bli forvaltet av en stiftelse. Samme dag utkom Hallgrim Bergs autoriserte biografi En milliard\xc3\xa6r i anorakk (Kagge Forlag).'